Une partide discrete cuntun Udin che al mostre caratar e ancje cualchi idee di zûc e cussì al torne a cjase almancul cuntun pont te sachete. Il risultât finâl al è just, stant che in moments diferents de gare dutis dôs lis scuadris a someavin in stât di puartâ a cjase I trê ponts e cussì. La trasfierte a Verone e presente une scuadre furlane cun cualchi novitât interessante, a tacâ de cubie di atac Di Natale-Nico Lopez, che però e funzione dome a metât.
L’incuintri al partìs avonde ben pai blancs e neris, cuntun asset tatic a trazion anteriôr e cuntune ande positive e propositive, cemût che al salte fûr di une biele triangolazion tra Totò e Nico. Cul passâ dai minûts e cres la pression dai parons di cjase, che a rivin a vudagnâ un rigôr, segnât cun mistîr de bande di Toni. La reazion dal Udin e je scjarsute e la scuadre di Guidolin e somee patî l’efiet di une sorte di blackout, compagn che in tantis altris ocasions. I parons di cjase si puartin indenant cun costance e cun snait e Toni si svicine al doi a zero.
Tal secont timp l’Udin al torne a masanâ zûc e a cjapâ la iniziative, ma pal moment nol rive a svicinâsi ae puarte di Rafael. I veronês, al contrari, a scugnin restâ plui sierâts ma cuant che a sburtin a rivin a vuadagnâ metris di cjamp e fintremai a segnâ il doi a zero, cun Hallfredsson che al disfrute inte maniere miôr un cross e une disatenzion di Scuffet.
A passin pôcs minûts e Di Natale al ridûs lis distancis cuntune biele zirade che e lasse Rafael sbacalît. I parons di cjase a son plui decîs in atac, ma l’Udin nol mole: al ten bot, si salve – ancje su la linie de puarte, su lis conclusions di Toni e Cacciatore – e al rispuint. Cussì, a fuarce di dâi al rive il gol di Badu.
fur_Latn fur_Latn fur_Latn fur_Latn